ARCHIVES
ఐపీఎల్‌ ఆడాలా వద్దా?
ఇండియన్‌ ప్రిమియర్‌ లీగ్‌ మొదలయ్యాక కొన్నేళ్ల పాటు భారత క్రికెట్‌పై దీని ప్రభావం గురించి ఎంతో చర్చ నడిచింది. దీని వల్ల చేటు జరుగుతోందేమో అన్న సందేహాలు నెలకొన్నాయి మొదట్లో. కానీ తర్వాత ఆ సందేహాలన్నీ పటాపంచలయ్యాయి. ఈ లీగ్‌ ద్వారా ఎందరో కుర్రాళ్లు వెలుగులోకి వచ్చారు. అంతర్జాతీయ స్టార్లతో డ్రెస్సింగ్‌ రూంను పంచుకోవడం, వారితో కలిసి మ్యాచ్‌లు ఆడటంతో కుర్రాళ్లలో ఆత్మవిశ్వాసం పెరిగింది. ఎందరో యువ ప్రతిభావంతులు టీమ్‌ఇండియా తలుపు తట్టారు. ఐతే ఈ ఏడాది ప్రపంచకప్‌ ముంగిట ఐపీఎల్‌ వల్ల టీమ్‌ఇండియాకు చేటు జరుగుతుందేమో అన్న చర్చ నడుస్తోంది. ఈ టోర్నీలో ఆడితే పని భారం పెరిగి ప్రపంచకప్‌లో భారత ఆటగాళ్లు స్థాయికి తగ్గ ప్రదర్శన చేయలేరేమో అన్న ఆందోళన వ్యక్తమవుతోంది. కానీ ఖాళీగా ఉండటం కంటే ఐపీఎల్‌లో  ఆడటమే ఆటగాళ్లకు మంచిదన్న అభిప్రాయమూ వ్యక్తమవుతోంది.
ఈనాడు క్రీడావిభాగం
మూడు నెలల కిందట పాలకుల కమిటీ (సీఓఏ) ఆధ్వర్యంలో బీసీసీఐ ఓ కీలక సమావేశం నిర్వహించింది. అందులో టీమ్‌ఇండియా కెప్టెన్‌ విరాట్‌ కోహ్లి, కోచ్‌ రవిశాస్త్రి, చీఫ్‌ సెలక్టర్‌ ఎమ్మెస్కే ప్రసాద్‌పాల్గొన్నారు. ప్రపంచకప్‌ ముంగిట జరగబోయే ఐపీఎల్‌ 11వ సీజన్లో భారత ఆటగాళ్లు పాల్గొనడం మీద ఈ సమావేశంలో చర్చ జరిగింది. టీమ్‌ఇండియా ప్రధాన పేసర్లయిన బుమ్రా, భువనేశ్వర్‌ కుమార్‌, షమిలను లీగ్‌లో ఆడించొద్దని అప్పుడు కోహ్లి స్పష్టంగా చెప్పాడు. కానీ మాజీ కెప్టెన్‌ ధోని మరో సందర్భంలో ఈ అభిప్రాయంతో విభేదించాడు. ఐపీఎల్‌లో ఆడటం భారం కాదని, దాని వల్ల లాభమే జరుగుతుందని ధోని అన్నాడు. బౌలర్లనే కాక ఎవరినీ ఐపీఎల్‌కు దూరంగా ఉంచాల్సిన అవసరం లేదన్నాడు. ఒక మ్యాచ్‌లో బౌలర్‌ వేసేది నాలుగు ఓవర్లే కాబట్టి అది ప్రాక్టీస్‌కు ఉపయోగపడుతుందే తప్ప.. ఒత్తిడేమీ కాదని ధోని అభిప్రాయపడ్డాడు. దానిపై తర్వాత పెద్ద చర్చ జరగలేదు. కొన్ని నెలలుగా భారత జట్టులో కీలక ఆటగాళ్లకు రొటేషన్‌ పద్ధతిలో విశ్రాంతి ఇస్తూ వస్తోంది బీసీసీఐ. ఐతే ప్రపంచకప్‌కు చాలా సయయం ఉండగానే అంత జాగ్రత్తగా వ్యవహరించిన బీసీసీఐ.. ఈ మెగా టోర్నీ దగ్గర పడుతుండటంతో దీనిపై మరింత దృష్టిసారించింది. ప్రపంచకప్‌లో ఆడబోయే క్రికెటర్లను, ముఖ్యంగా బౌలర్లను ఐపీఎల్‌కు దూరం పెట్టడం గురించి చర్చిస్తోంది.
ఇదేం భారం?: ఐపీఎల్‌ 12వ సీజన్‌ మే 12న ముగుస్తుంది. ప్రపంచకప్‌ మే 30న ఆరంభం కానుండగా.. జూన్‌ 5న భారత్‌ తన తొలి మ్యాచ్‌ ఆడుతుంది. కాబట్టి ఐపీఎల్‌లో ఎంత అలసినా ప్రపంచకప్‌కు ముందు ఈ విరామం సరిపోతుందన్న వాదన తెరపైకి వచ్చింది. మరోవైపు ఐపీఎల్‌లో మ్యాచ్‌కు నాలుగు ఓవర్లు వేయడం వల్ల బౌలర్లపై అంత పని భారం ఏమీ ఉండదన్న అభిప్రాయమూ వ్యక్తమవుతోంది. ప్రపంచకప్‌ ముంగిట దీన్ని ప్రాక్టీస్‌ లాగానే చూడాలని.. పోటీ క్రికెట్‌ ఆడటం ఆటగాళ్లకు మేలే చేస్తుందని అంటున్నారు. అవసరమైతే ప్రధాన ఆటగాళ్ల కోసం ఫీల్డింగ్‌లో సబ్‌స్టిట్యూట్లను ఉపయోగించుకుని భారం తగ్గించుకోవచ్చని చెబుతున్నారు.
ఫ్రాంఛైజీలు అంగీకరిస్తాయా?: ప్రపంచకప్‌లో భారత జట్టుకు కీలకమైన బౌలర్లను అన్ని మ్యాచ్‌ల్లోనూ ఆడించొద్దని బీసీసీఐ చెబితే.. ఫ్రాంఛైజీలు ఒప్పుకుంటాయా అన్నది సందేహం.  ముంబయి జట్టులో బుమ్రా కీలక ఆటగాడు. అతడిని రూ.7 కోట్లకు కొన్నారు. ఐపీఎల్‌లో బుమ్రా ఎంత కీలకమో కొన్నేళ్లుగా చూస్తున్నాం. అలాంటి బౌలర్‌ను ఊరికే కూర్చోబెట్టడం కష్టమే. అలాగే సన్‌రైజర్స్‌ జట్టులో భువనేశ్వర్‌ ముఖ్య ఆటగాడు. అతడి కోసం ఆ ఫ్రాంఛైజీ రూ.8.5 కోట్లు పెట్టింది. పంజాబ్‌కు షమి కూడా కీలకమే. ఐపీఎల్‌లో నామమాత్రపు మ్యాచ్‌లు తక్కువ. ప్రతి ఫలితం కీలకమే. కాబట్టి ప్రధాన బౌలర్లను పక్కన పెట్టడమంటే ఇబ్బందే. ఐతే ప్రపంచకప్‌ కంటే ఏదీ ఎక్కువ కాదు కాబట్టి.. అవసరమైతే ఆటగాళ్లకు విశ్రాంతినివ్వడంపై ఫ్రాంఛైజీలకు అల్టిమేటం ఇవ్వాలని, ఆటగాళ్లను పూర్తిగా ఉపయోగించుకోకపోవడం వల్ల ఆర్థిక నష్టాన్ని భర్తీ  చేయాలని బీసీసీఐ యోచిస్తున్నట్లు తెలుస్తోంది.
‘‘ఐపీఎల్‌ వల్ల ఆటగాళ్లపై భారం పడుతుందా లేదా అన్నది ఊహాజనిత ప్రశ్న. ఖాళీగా ఉండటం, నెట్స్‌లో సాధన చేయడం కంటే పోటీ క్రికెట్‌ ఆడటమే ఆటగాళ్లకు మేలు చేస్తుందని మా ఉద్దేశం. ఐపీఎల్‌ ఆడటం అన్నది సమస్యే కాదు’’
- వెంకీ మైసూర్‌, కోల్‌కతా నైట్‌రైడర్స్‌ సీఈఓ